Dărâmați înaintea barajului pentru Liga 1: "Jucătorii s-au prăbușit pe gazon" după cele 4 înfrângeri consecutive
FK Csikszereda va juca barajul pentru promovarea în Liga 1. Formația din Miercurea Ciuc a încheiat pe locul 6, ultimul din play-off-ul eșalonului secund, însă profită de faptul că două adversare nu au drept de promovare.
Csikszereda a pierdut, sâmbătă, pe teren propriu, împotriva celor de la Gloria Buzău, scor 0-1. Oaspeții, care își asiguraseră deja promovarea directă în Liga 1, s-au impus după un gol marcat de Mihăiță Bucur, în minutul 90+3.
FK Csikszereda, 4 înfrângeri la rând înaintea barajului pentru Liga 1
Gruparea din Miercurea Ciuc merge la barajul de promovare în Liga 1 după o serie foarte slabă de rezultate. Elevii lui Robert Ilyes au patru înfrângeri consecutive în eșalonul secund și așteaptă acum să afle care va fi adversara de la baraj.
"La finalul meciului, jucătorii de la Csikszereda s-au prăbușit pe gazon, iar antrenorul Robert Ilyes a suferit și el foarte mult, însă suporterii i-au chemat să cânte imnul Ținutului Secuiesc împreună, iar ulterior i-au aplaudat", scrie Szekely Sport despre momentele de la finalul meciului cu Gloria Buzău.
Robert Ilyes a vorbit și el despre problemele cu care se confruntă înaintea barajului de promovare, în special lipsa unui atacant veritabil, însă spune că "speranța moarte ultima".
"Nu pot să fiu nervos pe jucători. Au încercat, s-au luptat. Când nu ai un atacant veritabil, un jucător care să marcheze atunci când are șansa, e greu să faci puncte.
Ne vom pregăti pentru baraj acum. Toată lumea este conștientă că o astfel de oportunitate apare rar. Avem o săptămână la dispoziție să ne analizăm jocul și stilul adversarului.
Nu știm cine va fi adversara încă, însă este clar că vom lupta și vom transpira pentru fiecare minge. Împreună sperăm că vom reuși. Sper ca jucătorii să arate determinarea pe care au avut-o în primele meciuri din play-off. Ne așteaptă două meciuri decisive, iar speranța moarte ultima", a spus Robert Ilyes, pentru sursa citată.
Csikszereda și CS Mioveni așteaptă să își afle adversarele de la baraj
- Unirea Slobozia și Gloria Buzău sunt formațiile care au promovat direct în Liga 1. CS Mioveni și Csikszereda merg la baraj, unde vor întâlni echipe din primul eșalon.
- Corvinul Hunedoara și CSC Șelimbăr, care au încheiat pe 2, respectiv 3, nu au drept de promovare.
FK Csikszereda va întâlni la baraj echipa care va încheia pe locul 7 în play-out-ul din Liga 1, în timp ce CS Mioveni se va duela cu locul 8 din play-out-ul primului eșalon. Duelurile vor fi stabilite duminică seară, după duelurile decisive din Liga 1.
Barajul pentru menținerea/promovarea în Liga 1 se va disputa în dublă manșă, pe 17, respectiv 20 mai.
Urmăriți SPORT.RO și pe Google News